
VULNERIBUS  PRiELIO  INFLICTIS 

COMPLECTENS. 


AUCTORE  ANDREA  IiOUTFLOWER. 


Consuetudo  illa  pulvere  fulminante,  bello 

/ 

tam  pernicie  repleto,  utendi,  jam  fere  post  quin¬ 
que  secula  vigens  et  confirmata,  novum  quidem 
vulnerum  genus,  tum  militum  corporibus  nox¬ 
am,  cum  spectanti  medico  curam,  intulit. 
Sed  ne  initio,  quum  primum  inciderunt,  nec 
post  plurimos  annos  quidem,  natura  eorum 
et  proprietates  bene  spectatas  notatasque  fue¬ 
runt.  Medici  enim  qui  tunc  temporis  his 
vulneribus  mederentur,  illa  globo  tanquam 

calefacto  comburi,  atque  uescio  quo  veneno 
impleri,  crediderunt,  collisionis  effectuum  clare 
imperiti.  Medendi  rationem  atrocem  ac  per¬ 
niciosam  opinio  hasc  prava  subjecit,  qua  per 
duo  fere  secula,  vulnerati,  lieu  infelices,  vexari 
ac  cruciari  nunquam  non  perstiterunt.  Jam 
autem  immemor  esse  non  debeo  viri  clarissi¬ 
mi  Parl,  nominis  tam  memoria  digni,  cui 
honor  fuit,  hos  doctrinas  et  curandi  errores 
detegendi  nec  non  labefaciendi. 

Vulnera  quas  his  modis  inferuntur,  proprie 
nobis  videntur  in  duo  genera  diduci ;  ut  pri¬ 
mum  genus  sit,  quo  partes  corporis  tenues  lu¬ 
dantur,  sed  ossa,  neque  arterias,  nec  caput, 
nec  pectus,  nec  venter  quid  detrimenti  cepe- 

N 

rint;  secundum  vero,  quod  his  etiam  parti¬ 
bus  haud  pepercerit. 

Vulnera  quas  globi  impulsi  inferunt,  eorum 
quibus  caro  ab  aliis  quibusvis  causis  collisa, 
juxta  ac  quibus  dilacerata  sit,  naturam  sibi 
vindicant ;  atque  ad  hasc,  vel  ilia,  pro  vi  ge- 

nereque  percutientis  corporis,  nec  non  partis 
laesae  structura  inclinant.  A  quacunque  causa 
enim  fiant,  necesse  est  quandam  contusionem 
partium  tenerarum  hujusmodi  injuriis  conse¬ 
qui  ;  eademque  opus  est  eveniat,  quia  pars  col¬ 
lisa  aliquo  modo  certat  obstare  corpori  quan- 
quam  obtuso,  nimis  autem  velociter  moventi, 
quin  structura  non  cedat  atque  laedatur.  Quo 
semper  velociore  motu  globus  corpori  illida¬ 
tur,  quoque  magis  pars  hujus,  illius  impetui 
resistat,  eo  gravior  orietur  contusio;  laceratio 
contra  est  tanto  saevior,  quanto  motus  et  vis, 
qua  resistitur,  sint  remissiores  ;  id  quod  clarus 
ille  Chevalieu*  luculentissime  explicuit. 

Res  notabilis  ex  contemplatione  vulnerum 
quae  globis  proveniunt,  atque  in  his  perpetua, 
est  crusta  quadam,  parte  nempe  illa  percussa, 
quam  globus  transitu  attigit,  facta ;  nam  caro 
extenditur,  comprimitur,  colliditur,  dilacera¬ 
tur  ita,  uti  prorsus  sensu  privetur,  profecto 


*  Vide  Treatise  on  Gunshot  Wounds. 

autem  emortua  efficiatur ;  igitur  ea  crusta  a 
corpore  omnino  aliena,  atque,  siquidem  retine¬ 
atur,  perniciei  futura,  rejicienda  est.  Ad  eam 
rem  assequendam,  ipsa  natura,  cuncta  vi  et 
ope,  sed  in  parte  alia,  aliud  tempus,  imprimis 
conatur ;  nam  si  crusta  in  musculis,  aliisque 
partibus  multo  sanguine  fruentibus  sita  sit,  in 
aliquot  dies  resolvitur  ;  si  vero  in  tendinibus, 
vel  ligamentis,  aut  fasciis  sit,  in  longius  fere 
tempus  perseverat 

Si  caro  alicubi  diducitur,  atque  ideo  vasa 
et  nervi  lasduntur,  perpetuum  est  inflammatio¬ 
nem  pro  fabrica;  ratione  variantem,  subsequi ; 
aliquanto  minus  autem  si  talis  injuria  fit  a  glo¬ 
bis  ejectis,  quam  si  aliunde  nascitur.  Vulne¬ 
ra  quidem  hoc  modo  illata,  non  tam  vehemen¬ 
ter  inflammari,  quam  quas  a  gladio  vel  mucrone 
accipiuntur,  fit  quod  observari  cernimus  illam 
super  hac  re  legem  perpetuam,  suppurationi  ni¬ 
mirum,  quas  ad  partes  emortuas  amovendas  ex- 


Ravaton,  La  Chirurgie  cTArmee,  p,  122. 

orta  est,  minus  vehementiae  actionis  esse,  quam 
cum  non  ita  percussa  pars  abscedat *.  Sed  si 
vulnera  ea  pene  vel  omnino  inflammatione  ca« 
reant,  imprimis  timendum  est ;  ac  nihilominus 
si  inflammationis  vehementia  omnem  modum 
excedat.  “  Nimis  vero  intumescere  vulnus,” 
monet  Celsus,  “  periculosum ;  nihil  intumes- 
“  cere  periculosissimum  est:  illud  indicium  est 
“  magnae  inflammationis,  hoc  emortui  corpo- 
“  ris.”  Item  Quesnay  profert,  “  Qu  on  a  ve- 
“  ritablement  a  craindre  lorsque  1’inflamma- 
“  tion  est  sans  aucun  gonflement,  et  qu’ii  ne 
“  paroit  qu  un  circle  rouge  autour  de  la 
“  plaie  J.”  Atque  equidem  subjicere  possum, 
quod  mihi  forte  contigit  aegrum  vidisse,  quem, 
nulla  praeeunte  inflammatione,  gangraena  cito 
abripuit. 

Ob  hujus  plagae  generis  naturam,  rarum 
est  principio  sanguinem  prorumpere,  nisi  mag- 

*  Hunter  on  Inflammation,  p.  21 9. 
f  Celsus,  lib.  v.  cap.  2 6. 
t  Essai  sur  la  Gangrene,  p.  40. 

na  quaedam  arteria  malo  implicetur.  Neque 
hae  plagae  tantum  sentiunt  aut  dolent,  quan¬ 
tum  illae  quae  ab  aliis  causis  provenientes,  aliam 
quoque  naturam  contrahunt. 


CONTUSIO  SINE  PLAGA. 

Inter  noxas  graviores,  quae  globorum  im¬ 
petu  exoriuntur,  cuique  non  periculum  tan¬ 
tum,  sed  mors  ipsa  etiam  aliquando  consequi¬ 
tur  ;  contusio  illa,  qua  cutis  non  abrumpitur, 
potissimum  medici  studium  curamque  pos¬ 
tulat  ;  tam  enim  dira  interdum  est  injuria,  ut 
hominem  cito,  extemplo  sane,  jugulet;  sin  mi¬ 
nus,  partes  cuti  subjacentes  misere  lacerat, 
frangit,  atque  contundit. 

Variae  ac  longe  diversae  de  hujus  notabilis 
rei  causa  et  ratione  prolatae  sunt  sententiae. 
Primum  visum  est  compluribus  haud  medio- 

eris  ingenii  viris  %  globum,  tametsi  non  reve¬ 
ra  corpus  attingat,  ita  proxime  tamen  ei  acce¬ 
dere,  et  aera  comprimere,  atque  hominem  im¬ 
pellere  uti  hasc  mala  injuria  adoriatur.  Haec 
opinio,  ut  ne  dicam  falsam,  certe  neque  ullis 
rationibus  comprobata  est,  nec  demum  seve¬ 
ram  interrogationem  sustinere  potest.  Alii  f 
autem,  aeque  fide  digni,  legibus  corporum 
quae  moventur  perpensis,  contendunt  hanc 
noxam  fieri,  quia  globus  corpori  revera  oc¬ 
currit,  sed  ratione  tam  obliqua,  ut  ne  plagam 
efficiat,  sed  partes  tantum  vehementer  percu¬ 
tiat.  Plurima  exempla  autem  sunt  libris  pro¬ 
dita  ;  horum  atque  unum  simile  ipse  obser¬ 
vavi,  ubi  duo  homines  eodem  globo  visi  sunt 
vulnerati  esse,  quos  tamen  ambos  eum  vix 
aut  ne  vix  quidem  attingere  potuisse.  Plu- 

m. 

rimis  demum  placuit,  vim  illam  electricitatis 

*  Pare  Opera  Chirurgica,  p.  331,  349. — Blane  on  Dis- 
eases  of  Seamen,  p.  495. — Bilguer  de  Amputatione,  &c. 
p.  56. — Ravaton,  La  Chirurgie  d’Armee,  p.  G. 

t  Vacher,  Memoires  de  TAcademie  de  Chirurgie,  t.  iv, 
— Richter  Anfangsgrunde  der  Wundarzn,  Band  i,  p.  1 89- 
— -Bell  on  Wounds. 


8 


DE  VULNERIBUS 


in  explicationem  proprie  vindicatam  esse  ; 
eamque  vel  a  globi  cum  tormento  bellico  fric¬ 
tione  excitatam  esse,  quod  tamen  plane  fal¬ 
sum  est,  vel  a  compresso  perquam  aere  glo¬ 
bi  motu,  evolutam*;  opinionem  vero,  quia  no¬ 
bis  non  satis  claram  factam,  pro  novitate  in 
medio  relinquemus. 


HAEMORRHAGIA. 

Sanguinem  ab  his  vulneribus  initio  effun¬ 
di,,  jam  ante  dixi,  rarius  esse,  sed  tamen  fieri 
aliquando,  magna  scilicet  arteria  prascisa. 
Praeterea  autem  in  diversis  post  injuriam  ac¬ 
ceptam  temporibus  accidere  solet ;  primo 
enim  corporis  vires,  simulatque  pars  ejus, 
magnopere  franguntur,  et  artus  violenter  per¬ 
cussus,  et  torpore  laborat,  et  omni  fere  sensu 
caret.  Sed  ubi  homo  post  horas  aliquot 


*  Eliis  in  Edinb.  Med.  and  Surg,  Journal. 

quodammodo  reviviscit,  tum  sanguinis  profu¬ 
sio  aliquanto  magis  timenda  est  *. 

In  his  vero  vasa  sanguinem  effundentia  pla¬ 
ne  diducta  sunt;  fit  tamen  nonnunquam  ut 
arteria?,  quanquam  haud  discissa?,  ita  tamen 
percutiuntur  et  luduntur,  uti  nequaquam  ad 
integritatem  possint  restitui,  vel  saltem  fu  tura? 
inflammationis  vehementiam  sustinere  :  igitur 
oportet  eas  (partem  crusta?  quidem)  suppura¬ 
tione  amoveri,  atque  ideo  sanguini  viam  ape¬ 
rire,  nisi  profecto  arteria?  iter  claudendo,  natu¬ 
ra  tam  pestiferum  malum  feliciter  prohibeat. 
Ea  res  fere  accidit  inter  octo  vel  decem  dies, 
“  et  par  une  fatalite  singuliore,”  inquit  Ra- 
vaton,  “  plutdt  la  nuit  que  le  jour,  ce  que 
“  fait  perir  bien  des  blesses  *  ”  Nonnunquam 
demum,  quamvis  rarissime,  crusta  diutius,  per 
menses  quidem  aliquot,  non  penitus  resolvi¬ 
tur. 


*  Le  Dran,  Traite  des  Plaies  tarmes  a  feu,  p.  14.-— 
Ravaton,  p.  108. 

t  La  Chirurgie  d’Armee,  108. 

Genus  aliud  haemorrhagiae,  uti  Richter 
praesertim  docet,  a  vulnere,  quo  pus  profuse 
diuque  exivisset,  aliquando  oriri  potest ;  neque 
ab  unico  vase  tantum,  sed  potius  ex  tota  vul¬ 
neris  superficie  sanguis  aequo  tenuior  distil- 
lat ;  cujus  causa  fere  in  quodam  habitus  vitio 
latet. 

Super  hac  re  observare  licet,  corpus,  cui 
vires  admodum  fractae,  magis  pati  ac  periclita¬ 
ri,  quia  sanguis  nimis  celeriter,  quam  quia  ni¬ 
mis  fuse  erumpit  *. 


MALA  QUiE  TOTI  CORPORI  OFFICIUNT. 

Atque  haec  quidem  quae  jam  prolata  sunt, 
in  ipsa  parte  observantur ;  nunc  ad  ea  transi¬ 
bo,  quae  totum  corpus  fere  implicant;  quo- 


*  Ranby  on  Gun-shot  Wounds,  p.  30, 

rum  alia  illico  oriuntur  ;  alia  non  nisi  post 
aliquam  moram. 

Igitur  aeger,  cui  antea  fuerunt  et  vigor  et 
virtus  notabilis,  ad  facinora  maxime  ardua  va- 
lentissimus,  si  globo  magno  vehementique 
impetu  ejecto  subjiceretur,  saepe  animo  omni- 
busque  viribus  eget ;  mens  jacet,  anxietate  et 

t 

metu  depressa.  Quinetiam  homo  intremit, 
torpet,  vel  nihil  sentit ;  nonnunquam  autem 
est  sensus  quidam  frigoris  in  corpore ;  anima 
deficit;  arteria?  aegre  inordinate  moventur; 
spiritus  difficultas  atque  molestia;  dolor  in- 
tus,  vel  in  pectore,  vel  aliis  partibus,  aeger 
sanguinem  expuit  vel  vomendo,  vel  cum  uri¬ 
na  edit  #. 

Ex  quibus  saepe  plura,  rarissime  non  aliqua 
in  his  injuriis  obtinent ;  sed  in  aliis  atque  aliis 
maxime  variant.  Considerare  enim  oportet  et 
partem,  et  fabricam  ejus,  et  quis  sit  habitus  vul- 


*  Bell  on  Wounds,  p.  171.— Bilguer,  p.  56.— 
Le  Dran,  p,  4. 

nerati,  et  quee  valetudinis  consuetudo»  Jam 
memorata  mala,  juxta  illa  absque  plaga  con¬ 
tusio,  a  Bilguer  et  aliis,  percusso,  ac  corpori 
impulso,  aeri,  tribuuntur. 

Interposita  aliqua  mora,  ut  paulo  ante  sub¬ 
monui,  alia  vitia  nimis  frequenter  vulneratos 
vexant ;  eaque  nervos  et  viscera  potissimum 
affligunt.  Nervos  autem  et  musculos,  quando 
a  globo  vel  ossium  fragmentis,  fractis  nem¬ 
pe  illis,  dilacerantur,  distensiones  ssepe  agita-' 
bunt,  vel  rigores  coercebunt.  Blanb  #  nos 
certiores  fecit,  sedecim  ex  octingentis  decem, 
in  praslio  navali  anno  mdcclxxxii  facto,  vul¬ 
neratis,  tetanum  invasisse,  nec  non  abripuisse. 

Viscera  denique  eorum  qui  jam  diu  ante 
vulnerati  fuerunt,  solent  inflammari,  srepe  a- 
liquid  in  iis  abscedit,  vel  in  alia  vitia  incidit. 
Apud  jecur,  viscus  frequentius  vexatum,  tar- 


*  On  Diseases  of  Seamen,  p.  4 79, 

dior  inflammatio  duritiem  quandam,  qua  mor¬ 
bus  arquatus  proveniat,  efficit 


CORPORA  ALIENA. 

Sed  res  est,  qua  hxc  vulnera  ab  aliis  qui¬ 
buslibet  maxime  discrepant ;  nam  ex  quo 
modo  facta  sunt,  multa  aliena,  multumque 
nocentia  corpora  retinent.  Inter  quce  memo¬ 
rare  possum,  glandes  plumbeas,  ligni  vel  ferri 
fragmenta,  et  partes  alicujus  vestimenti ;  his 
quoque  adjicias  acuta  fractorum  ossium  frag¬ 
menta. 

Si  glans  plumbea  polita  in  carne  inclusa 
est,  nonnunquam  pene  innocua,  parum  detri¬ 
menti  facit,  et  diu  instare  potest ;  si  vero  il¬ 
la,  vel  aliud  quodvis,  aspera  in  carne  est,  par¬ 
tes  vicinas  cito  infestat,  irritat  atque  graviter 


*  Richter  Anfangsgr,  der  Wund,  p.  189, — Le  Dran,  p,  75. 

excruciat.  Cum  aliquid  hujusmodi  in  omni¬ 
bus  fere  partibus  incidit,  tum  minime  tamen 
in  iis  quas  membranae  protegunt,  uti  inter 
pleuras,  aut  in  abdomine,  aut  in  vesica,  et 

prae  his  quidem,  in  membrana  cellulosa. 

* 

Nequaquam  nobis  praetereundum  est,  (nam 
et  judicium  et  curationem  subjiciat),  quod  si 
glans  illa,  obliqua  ratione,  corpori  occurrit,  a 
recta  linea  multum  postea  aberrabit,  aversa 
nimirum  a  carne,  vel  aliqua  duriore  parte ;  at¬ 
que  hoc  eo  potius  obtinet,  quo  tardior  sit  mo¬ 
tus,  quoque  magis  resistatur,  et  quo  obliquio¬ 
re  ratione  peragatur. 

Saepius  autem  ubi  ossa  feriuntur,  plures  in¬ 
jurias  accipiunt,  quae  haud  minus  quam  glan¬ 
dis  impetus,  motusque  ratio  inter  se  variant ; 
hac  enim  recta,  illoque  insigni,  glans  ossa  peni¬ 
tus  transire,  vel  penetrare  atque  iis  retineri  pos¬ 
sit,  sine  quod  fractura  multo  latius  deferatur*. 


*  JBilguer,  p.  45. 

Si  vero  motus  huic  contrarius  sit,  mala  com¬ 
pluria  ossium  enasci  assuescunt ;  namque  vel 
membrana  spoliantur,  vel  vehementer  percu¬ 
tiuntur,  vel  denique  franguntur,  interdum 
etiam  non  unica  tantum,  sed  altera  quoque 
parte:  modo  fractura  in  obliquum  confecta 
est,  modo  in  longitudinem  ossa  diffindit ;  ad 
hoc  ossa  a  suis  sedibus  amoveri  possunt 


DIAGNOSIS. 

Quandocunque  vulnerato  alicui,  glans 
plumbea,  vel  corpus  aliud  alienum  pectus  aut 
ventrem  penetraverit,  magnopere  medici  in- 
terest,  illico,  si  res  concedat,  an  aliquid  intus, 
ac  quid  laesum  sit,  prospicere;  nam  an  cer¬ 
tum  periculum  sit,  an  grave,  an  levius,  ita  fe¬ 
licius  praesagiat,  et  curationem  malo  idoneam 
promptius  adhibeat.  Id  imprimis  in  votis  est, 

*  Hunter,  p.  539.— Le  Dran,  p.  24.  32.— Chevalier, 
p.  96. — Dionis  Operations  de  Chirurgie,  p.  811. 


16 


DE  VULNERIBUS 


fatendum  autem  est  aliquando  ne  ullo  modo 
judicandum  esse.  Experientia  enim  ampla 
satis  docuit  partem  saepe  in  ipso  ventre  nobi¬ 
lem  percussam  esse,  nulla  autem  subesse  sig¬ 
na,  quae  tam  malam  injuriam  indicarent.  Ideo- 
que  si  glans  arteriam,  vel  viscus  quod  libet  con¬ 
tingit,  et  fabricam  eorum  tametsi  non  prorsus 
discindit,  tamen  ita  collidit  et  violat,  ut  ad  sa¬ 
nitatem  restitui  prohibeat ;  tum  quidem  eve¬ 
nit,  ut  injuria,  quamvis  revera  pestifera,  atque 
a  medico  curiose  perspecta,  non  nisi  crustae 
resolutione  se  clare  patefaciat. 

Apud  medicos  qui  clare  de  his  injuriis  scrip¬ 
serunt,  sunt  qui  memoriae  notas  quasdam  pro¬ 
diderunt,  quarum  observatione  viscus  cui  ma¬ 
lum  inferatur  saepe  colligere  possimus  ;  at¬ 
que  minus  quidem  eas  recensere  dubitabo, 
quoniam  plures  ipse  artem  exercens  observavi* 
Scire  igitur  primum  licet,  pulmones  vulne¬ 
ratos  esse,  si  sanguis  spumans  ex  ore  fertur; 
si  infestat  tussis,  simulque  etiam  spirandi  dif¬ 
ficultas  est;  si  denique  pulsus,  invadente 

febre,  celer  atque  durus  est.  Corde  autem 
percusso,  ignorare  non  oportet  vulnus  ex¬ 
templo  non  semper  necare,  id  quidem  non 
nisi  raro  accidere  potest ;  si  autem  revera 
eveniret,  vires  magnopere  franguntur,  arterias 
languescunt,  et  inordinate  moventur,  friges¬ 
cunt  extremas  partes,  deliquium  est  aniini. 
In  omni  vulnere  quod  penitus  in  ventrem  in* 
sedit,  sunt  quasdam  communia  propriaque 
notanda.  Inter  communia  potissimum  me¬ 
morare  decet,  partes  plagas  vicinas,  vel  totum 
abdomen  aliquantum  tumere  et  indurescere; 
praeterea  autem  dolor  vel  vehemens  vel  levior, 
prout  structura  illaesae  partis  sit,  et  vis  illata, 
urget.  Hoc  ultimum  signum  quidem  prae¬ 
cipue  sibi  attentionem  vindicat,  quoniam 
saepe  absque  alio  indicio  quid  laesum  sit,  situ 
genereque  doloris  clare  intelligemus,  vel  quae 
proxima  vero  viderentur  conjiciemus.  Quin- 
etiam  haud  silentio  praeterire  debemus,  nau¬ 
seam,  plerumque  et  languorem,  et  quandam 
anxietatem  saepe  accedere,  atque  aegrum  pluri- 

mura  opprimere.  Haec  omnia  pene  perpetua 
sunt ;  quasdem  autem  observationes  deside» 
rant  singulorum  viscerum  plagae.  Ubi  igitur 
glans  ventriculo  nocuit,  singultus  cito  et  san¬ 
guinis  vomitus  insequuntur,  arteriarum  mo¬ 
tus  elanguescunt,  et  admodum,  ac  citissime 
deficiunt  vires.  Jecinore  quidem  vulnerato, 
dolor  summum  humerum  infestat ;  ac  si  in 
dextra  parte  vulnus  est,  humerus  huic  propior 
afficitur ;  si  vero  in  altera  parte  est,  humerus 
sinistri  lateris  dolet  #.  Sin  intestina  plagam 
acceperint,  sanguis  vel  sincerus,  vel  stercore 
commistus,  descendit.  Tenuius  intestinum 
vero  percussum,  notas  easdem  prope,  quae 
ventriculo  icto  notantur,  exhibet:  si  autem  in 
pleniore  malum  est,  dolor  aliquanto  saevior, 
aerumna  tamen  corporis  levior  est.  At  si 
renes  vel  vesica  vulnere  laborant,  sanguis  cum 
urina  edi  solet,  et  dolor  illos  in  lumbis,  hanc 
vero  super  pubem  vexat.  Si  lien  demum  vel 
pancreas  implicatur,  nulla  fere  signa  his  adeo 


*  Hunter,  p.  544. 

propria  proferuntur,  ut  illa  revera  percussa 
esse  aliquis  discat. 


PROGNOSIS. 

Quum  consulimus  globis  vulneratis,  quan¬ 
tum  periculi  subsit  ad  terrendum,  quantum 
ad  hortandum  spei,  propria  simul  ac  com¬ 
munia  omnia  imprimis  bene  perspecta  habere 
debemus ;  nam  et  pars,  et  structura  lassa,  et 
cegri  aetas,  habitus,  valetudo,  loci  demum  tem¬ 
pestas  et  tempora  anni,  observationem  deside¬ 
rant.  His  omnibus  igitur  medici  est  mature 
insistere :  nobis  autem  illa  pendere  nulla  oc¬ 
casio  hoc  loco  datur  ;  communia  vero  qua¬ 
dam  proponere  juvabit. 

Primum  cavendum  est  ne  fallamur,  primo 
mali  aspectui  confisi ;  nam  ea  vulnera  praser- 
tim  multiplicia  sunt,  et  qua?  initio  ad  matu- 

ram  curationem  videntur  spectare,  nonnun- 
quam  a  multis  causis  in  pejora  ac  pericu¬ 
losiora  improviso  vertuntur. 

Imprimis  vero  periclitatur,  si  pectus  aut 
venter,  et  prae  his  etiam,  si  caput  vulneratum 
fuerit.  Hoc  enim  percusso,  ossa  sua  saepe 
franguntur,  et  glans  capiti  infigitur;  in  qui¬ 
bus  quae  sunt  praeter  omnem  spem  perierunt, 
nisi  verum  quibusdam  exemplis  mirabilissi¬ 
mis  libris  auctorum  proditis  insistamus 
In  aliis  autem  globus  adeo  caput  non  introit, 
ut  vel  summam  cutem  non  abrumpat;  cal¬ 
varia  nihilominus  saepius  conquassatur,  ne¬ 
quaquam  sine  maximo  discrimine  ;  atque  in 
omni  vulnere  quod  capitis  interest,  quamvis 
leve  videatur,  nequit  periculum  non  subesse ; 
quo  fidem  facile  viro  illi  Le  Dran  adhibe¬ 
amus,  qui  ait,  “  que  les  plaies  qui  interessent 


*  Morand.  Opuscules  de  Chirurgie,  P.  ii,  p.  24 7* 
Thomassin  sur  TExtraction  des  Corps  etrangers,  &c, 
p.  89. 


PRAELIO  INFLICTIS. 


21 


“  le  erane  sont  toutes  de  tres  grande  con- 
“  sequence,  quoique  souvent  elles  paroissent 
“  petites 

Ubi  pectus  vulnere  laborat,  nunquam  nihil 
periculi ;  sed  ne  hoc  quidem  juxta  in  omnibus. 
Nam  si  glans  ad  pulmonem  ex  altera  parte 
penitus  penetravit  atque  a  pectore  exivit,  ne¬ 
que  arterias  magnas,  neque  venas  discidit, 
quamvis  grave  sit  periculum,  bona  spes  tamen 
superest.  Sed  si  harum  aliqua  vulnere  im- 
plicetur,  vel  si  glans  lateat  in  pectore  puh 
monibus  involuta,  vix  potest  aeger  ad  sanita¬ 
tem  produci. 

His  haud  absimilia  in  ventre  obtinent ;  sed 
quoniam  cum  quadam  varietate  accidunt, 
proprias  observationes  desiderant.  Ergo,  ubi 
glans  ventrem  transierit,  viscera  quae  intus 
sita  sunt,  modo  dilacerantur;  modo  sine 


*  Le  Dran,  Traite  des  Plaies  d'armes  a  feu,  p.  Sp. 

laceratione  multum  colliduntur;  modo  nihil 
horum  accidens,  omne  detrimentum  evitant. 
Simplex  abdominis  vulnus  parum  periculi  ha¬ 
bet;  nisi  inflammatio  ab  exteriore  plaga  in 
interiorem  membranam  extendit.  Colliso 
vero  aliquo  viscere,  gravius  discrimen  est; 
sed  haud  tantum  tamen,  quin  naturas  ope 
sublevetur  :  nam  saepe  ea  partis  ora,  quas  ad¬ 
huc  vita  fruitur,  solet,  inflammando  ita  se 
vicinae  membranee  adhaerere,  uti  praecaveatur 
ne  aliqua  materies  in  abdomen  effundatur,  sed 
una  cum  crusta  via  excernendorum  idonea, 
vel  vulnere  facta,  proferatur.  Interdum  de¬ 
mum  fit,  ut  id  iter,  quod  vulnere  intestino 
illatum  est,  in  longam  vitam  pateat,  excer¬ 
nenda  ducturum ;  nonnunquam  diu  trahit, 
sed  tandem  clauditur  *.  Superest  ea  plaga, 
qua,  viscere  aliquo  rescisso,  sanguis  aut  alia 
quaevis  materies  aliena,  exiens  in  abdomen,  in¬ 
flammationes  fere  mortiferas  excitat.  Si  dans 

O 

*  Hunter,  p,  549. — Belloste,  Le  Cbirurgien  cTHopital, 
p.  266 * — Vaeher,  Memoires  de  1’Academie,  &c.  t.  iv. 
p.  36* 


PRELIO  INFLICTIS. 


23 


percurrit  eam  vesicae  partem,  quae  nulla  mem¬ 
brana  tegitur,  multo  tutius  est,  quam  si  tec¬ 
tam  quoque  partem  ;  potest  residere  in  vesica, 
futuris  calculis  nucleus  futurus 


RESCISSIO  MEMBRI. 

“  Les  veritables  chirurgiens,”  inquit  Le 
Diian,  “  connoissent  du  premier  coup  d’oeil, 
si  une  plaie  peut  guerir  sans  1’amputation, 
“  ou  si  die  ne  le  peut  pas.”  U tinam  hanc 
sententiam  usus  comprobasset ;  nos  autem 
imprimis  lugemus  eam  ideo  a  vero  procul 
esse,  quoniam  interest  non  tantum  quale  vul¬ 
nus,  sed  etiam  qualis  aegri  sors  e  praelio  sit,  et 
corporis  habitus,  et  consuetudo  vivendi,  et 
coeli  tempestas,  quae  omnia  intueri  ac  apprime 
considerare  medicum  oportet. 


*  Le  Dran,  p,  138. — Thomassin,  p.  35. 

“  Plurimi  reperti  sunt,2’  ut  prodidit  Bil- 
guer  #,  “  quorum  membra  non  prorsus  a 
“  corpore  quidem  abrepta,  sed  tamen  ita  pe- 
“  nitus  lacerata,  vexata  atque  contusa,  miser- 
“  rimeque  affecta  essent;  qua?  nemo  rerum 
“  chirurgicarum  gnarus,  a  corpore  separanda 
C(  esse  non  existimant,  quae  nihilominus  nos 
i(  neglecta  hac  manuum  ferramentorumque 
“  opera,  praeter  omnium  spem  opinionemque, 
“  ad  sanitatem,  ad  qualem  per  vulnerum  na- 
u  turam  potuimus,  perduximus.” 

Nobis  quidem  potissimum  arduum  videtur 
eas  aegri  conditiones  reperire  et  indicare,  quas 
membrum  praecidi  vel  desiderent,  vel  repug¬ 
nent.  Discimus  a  Bilguer  et  Boucheh 
aliisque,  se  rarissime  ad  hanc  artem  confu¬ 
gisse;  permultos  tamen  saevissime  vulneratos 
prosperrime  ad  sanitatem  perductos  esse,  a 
quibus  alii  medici  opinioni  vulgari  insistentes, 
membra  abscidissent.  Membra  vulneratorum 


*  Bilguer,  p.  49« 

praecidere  persaepe  necesse  vero  esse,  longa 
nimisque  frequente  experientia  jampridem 
compertum  est.  E  quibus  igitur  disci  po¬ 
test  in  compluribus  naturam  plus  quam  cuivis 
fere  credibile  foret  valuisse ;  aliis  autem  no¬ 
bis  salutarem  artem  multum  profuisse,  et  ad 
conservandam  vitam  saepe  necessariam  esse. 

Yerun tamen,  ut  nequaquam  proferre  pos¬ 
sim,  sub  qua  conditione  aegri,  vel  quo  tem¬ 
pore  post  acceptum  vulnus,  membrum  sem- 
per  protinus  abscindendum  sit;  tamen  non 
abs  re  fore  puto,  quasdam  communes  obser¬ 
vationes,  consilio  haud  alienas,  subjicere*  Igi¬ 
tur  protinus  fere  omnibus  abscindendum  est, 
ubi  artus  vel  pene  vel  penitus  diducitur ;  ubi 
caro  tam  vehementer  colliditur,  ut  prorsus 
torpida  insensilisque  evadat,  moritura  atque  in 
gangraenam  immedicabilem  desitura ;  demum 
ubicunque  magnum  os  violenter  conquas¬ 
satur,  simul  atque  articulus  aliquis  in  tanto 
malo  implicatur;  novissime  ubi  cum  carne 

i) 

nervi  et  arterias  graviter  conteruntur  et  dila¬ 
cerantur, 

-  i  '  „ „  ;  .  t 

In  his  quidem  non  dubitarem  ad  ferrum 
confugere :  possint  autem  casus  aliquanto  le¬ 
viores  incidere,  in  quibus  majore  circum¬ 
spectione  procederem ;  atque  praesertim  si 
omne  periculum  gangraenae,  vel  alius  instan¬ 
tis  mali  abfuerit,  melius  et  prudentius  pau¬ 
lum  cunctari  aestimo,  donec,  suppuratione  ali¬ 
qua,  febris  illa,  quae  haec  vulnera  nunquam 
non  sequitur,  sublevetur.  Haud  inutile  etiam 
est  observare,  ubi  ad  praecidendum  ventum 
est,  id  fieri  oportere  supra  proximum  a  vul¬ 
nere  articulum,  quoniam  interioris  ossis  frac¬ 
tura  ultra  partium  mollium  plagam  progredi 
solet. 

Cum  primum  medicus  hujusmodi  vulnus 
aspectat,  priusquam  id  ligaret,  multa  prospi¬ 
cienda  et  consideranda  sunt ;  imprimisque 
perscrutari  debet,  quibus  finibus  plaga  com¬ 
prehendatur;  an  finitima  viscera,  an  arteriae 

vel  nervi  detrimentum  sustinuerint,  si  qua 
ossa  fracta  sint,  vel  nudatus  aliquis  vel  viola¬ 
tus  articulus.  Sed  ne  ad  hoc  propere  ac 
temere  properandum  est :  prudens  clemens- 
que  medicus,  cunctatus  paulum,  reputabit, 
tum  digitum  admovebit,  et  molliter  et  dili¬ 
genter  vulnus  explorabit ;  minime  tamen 
aegri  aerumnae  immemor,  vel  quod  magis  offi¬ 
ciat  aegro  talis  saeva  investigatio,  quam  sor¬ 
tis  ejus  exigua  aliqua  imperitia.  In  plerisque, 
ut  dixi,  optimum  est  digito  uti ;  rarius  instru¬ 
mento  intruso  tentare  conveniat,  sed  si  opus 
sit,  plerumque  tutius  est,  incidendo  scalpello 
quae  interioris  plagae  conditio  sit  declarare, 
quam  conari  obtuso  instrumento  id  assequi 
aegrum  et  vulnus  pariter  cruciando  :  ut  ita 
quidem  sit  in  omnibus  fere  partibus,  tum  vero 
potissimum  in  pectore  vel  abdomine ;  atque 
imprimis  consilii  Chevalier  meminisse  opor¬ 
tet,  “  It  is  less  hurtful  to  cut  too  much,  than 
“  to  poke  too  much/? 

Vetus  inter  medicos  opinio  fuit,  omne  hu¬ 
jus  generis  vulnus,  opus  esse  scalpello  incide¬ 
re  ;  quod  tamen  ideo  a  vero  alienum  est,  quia 
saepissime  ea  vulnera  sine  incisione,  propriis¬ 
que  suis  viribus  conglutinata  ac  restituta 
sunt,  iisque  incisionem  obfuisse  credibile  est. 
Ergo  cum  aliquis  dubitaret,  an  scalpello  uten¬ 
dum  sit,  an  naturae  opibus  potius  confidendum, 
haud  inutile  foie  credo,  ea  proponere  quibus 
innitatur,  ubi  auxilium  vulnerato  afferre  cu¬ 
piat.  Discindendum  igitur  et  dilatandum 
est  vulnus,  si,  praecisa  arteria,  sanguis  ab  eo 
fusius  erumpat ;  nam  ea  arteria,  nisi  suis  viri¬ 
bus  coeat,  compescenda,  vel  protinus  liganda 
est :  item,  diducendum  vulnus,  si  fragmenta 
ossis,  vel  aliud  quod  vis  irritamentum  in  vul¬ 
nere  laedit ;  etiamque  si  viscus  ullum  a  suo 


PRELIO  INFLICTIS. 


29 


loco  motum  fuerit,  neque  reddi  possit  itinere 
quo  exierit ;  vel  si  immotum  etiam  perturbetur 
ab  effuso  liquore,  vel  alio  modo  compressum  ; 
si  denique  saucia  pars,  circumdata  fasciis,  im¬ 
pediatur  ne  intumescat,  atque  ideo  exaspere¬ 
tur.  In  horum  nonnullis  incidere  quampri¬ 
mum  oportet ;  in  aliis  vero  morari,  donec  in¬ 
cisionis  necessitudo  se  manifestet,  et  quanta 
illa  esse  debet,  pateat.  Sed  quoniam  super 
hac  re,  propria  nequeo  praecipere,  commonere 
conveniet  incisionem  non  nimis  timere ;  sed 
ubicunque  id,  levioribus  modis  melius  respon¬ 
surum  verisimile  est,  prompte  libereque  rescin¬ 
dere. 

Sed  imprimis  mature  facto  opus  est,  ubi 
ruentis  sanguinis  impetus  arteriam  rescissam 
esse  denunciat,  namque  tum  demum  ars  nos¬ 
tra  splendore  clarissimo  enitet,  cum,  morte 
fere  instante,  auxilium  praesentissimum  prae¬ 
beat.  Arteriam  prascisam  tribus  vero  modis 
compescere  solemus ;  quorum  valentissimus 
est  filo  deligare,  atque  huic  insistendum  est, 

ubi  magna  arteria  diducitur;  leviores  vero 
compesci  solent  vel  superimposita  pressura, 
vel  medicamentis.  Si  haec  arteria  autem 
subter  carne  inclusa  ita  latet,  uti  apprehendi 
et  Jigari  nequeat,  siquidem  haud  tutum  esset, 
aliis  modis  comprimendi  sanguinis  fidere,  ne- 
cesse  est  latius  aperire  vulnus,  atque  retegere 
ac  firme  ligare  arteriam  \  intereaque  caven¬ 
dum  est  ne  aliqua  musculi  vel  nervi  portio 
filo  comprehendatur,  quoniam  id  et  multum 
irritet,  neque  arteriam  securam  esse  sinat. 
Sed  ubi  sanguis  ab  levioribus  arteriis  fluit, 
pressura  externa  bene  ordinata  cohibendus 
est ;  ubi  denique  a  vulneris  superficie  effun¬ 
ditur,  iis  medicamentis  innitendum  est,  quae 
ad  comprimendum  sanguinem  apta  sint :  prae¬ 
terea  haud  parum  proficit  exhibere  corticem 
Peruvianum,  et  acida,  eaque  fossilia  quae  et 
roborant  corpus  et  astringunt. 

Siquidem  autem  nullum  horum  responderit, 
et  si  sanguinis  profusio  minime  desierit  redire, 
sed  jam  admodum  corpus  resolvit,  ac  infir- 

mavit,  nihil  regro  reliqui  est,  nisi  illum  artum 
protinus  discindere. 


Medicum,  scientia  corporis  humani,  vul¬ 
nerisque  consideratione  innixum,  ubi  aliquam 
arteriam  deductam  esse  metuat,  imprimis 
decet  prajcavere,  ne,  crustae  resolutione  cum 
sanguis  erumpat,  aeger  sine  praesente  praesidio 
periclitetur :  igitur  oportet  artum  ipsum  ita 
ligare  diligenterque  intueri,  uti  si,  sanguine 
ruente,  necessitas  incidat,  firme  et  prompte 
comprimatur  ac  compescatur. 


CORPORUM  ALIENORUM  EXTRACTIO. 

Si  glans,  vel  ossis  fragmenta,  aliudve  ir¬ 
ritamentum  in  vulnere  nocet,  imprimis  extra¬ 
hendum  est :  modo  quidem  id  assequendo, 
minus  incommodi  inferatur,  quam,  retentis 
illis,  expertum  esset;  quod  tamen  raro  obtinet 

si  glans  adhuc  laevis,  infixa  est*,  atque  siqui¬ 
dem  glans  nimium  officiat,  plerumque  fit,  ut 
finitima  pars  abscedat,  malique  causam  simul 
patefaciat  atque  rejiciat ;  sin  vero  minus,  haud 
rarum  est  glandem  in  ipso  corpore  nova  mem¬ 
brana  tectam,  innocuamque  fieri;  quo  demum 
discimus,  utile  non  esse,  nisi  facile,  per  pri¬ 
mum,  vel  novum  et  glandem  superincisum 
vulnus,  extrahere. 

Hoc  quidem  verum  est :  possint  autem  in» 
cidere  casus,  qui  promptam  incisionem,  glan¬ 
demque  amoveri,  desiderant ;  atque  ideo  potis¬ 
simum  si  nervorum  vel  distensio  vel  rigor  ac¬ 
cesserit.  Aliquando  cum  glans  ossi  impulsa, 
et  infixa  est,  maxime  laedit,  atque,  uti  a  Le 
Cat|  proditum  est,  nonnunquam  artum  dis¬ 
cissum  esse  exegit  :  glandem  ab  osse  extra¬ 
here,  s^epe  adeo  arduum  est,  nisi  quidem  sup¬ 
puratione  a  sua  sede  solvatur,  ut  ne  digiti,  neve 

*  Vide  Bagieu,  Examen  de  plusieurs  parties  de  la  Chi- 
rurgie,  t.  i,  p.  78.— Ravaton,  p,  2101 

t  Memoires  de  TAcademie  de  Chirurgie,  tom.  i,  p.  224. 

forceps  id  possint  persequi,  tumque  necesse 
est  modiolo  os  excidere,  idque  una  cum 
glande  extrahere 

Periculosius  est  ossea  fragmenta  in  carnem 
protrudi,  eaque  ante  inflammationem  protinus 
per  plagam,  vel  incidendo,  extrahendum  est, 
quee  a  suis  locis  ita  moventur,  ut  ne  ullo 
modo  posse  coalescere  videantur ;  si  qua  vero 
in  vulnere  relicta  sint,  accidente  suppuratione 
solvi,  ac  facilius  amoveri  assuescunt. 

Prodest,  ubi  plagas  iter  longum  et  tortuo* 
sum  sit,  partem  inter  ejus  fines  mediam  j*,  ita 
aperire,  uti  crusta  et  pus  exeant,  atque  ne 
sinus  formentur  praecaveatur.  Aliquando  vul¬ 
nus  jampridem  inflammant  et  abscesserit,  ne¬ 
que  ideo  ad  integritatem  aspectet,  sed  malae 
notae  saniem  edit  ;  interea  suspicari  licet,  lanei, 
vel  lintei  aliquid  ex  vestimentis  plaga  inclu* 


*  Bilguer,  p.  4 4. — Dionis,  p.  684.  —  Sabatier,  p.  365 . 
f  Bell  on  Wounds,  p.  192. — Hunter  5 41. 

sum,  vel  vitiosam  vulneris  superficiem  in 
vitio  esse :  his  verum  proficiat,  linum  per 
plagam  subinde  inserere,  donec  id  quod  vul¬ 
neri  inest  rejiciatur,  vel  vulnus  ipsum,  mutato 
more,  prosperius  ad  sanitatem  tendat.  Refer¬ 
tur  a  Morand,  Imperatorem  illum  Keith 
biennio  ulcere  cum  fistulis  laborasse,  cui  haec 
ratio  cito  respondit.  Sin  vero  ne  hoc  modo 
ulcus  sanetur,  protinus  id  incidendum  peni- 
tusque  aperiendum,  item  si  ex  osse  squamae 
quaedam  secessurae  sint,  ideoque  ne  vulnus 
conglutinet  impediatur,  incidendum  est,  at¬ 
que  os  nudandum 

Si  quid  etiam  abscedit,  aperiendum  est, 
oportetque  requirere  quae  causa  abscessus  sit, 
eam  que  si  res  patitur  procul  habere.  Neque 
dubitare  nimis  debet  aliquis,  uti  a  quibusdam 
propositum  est,  articulum  etiam,  si  opus  sit, 
incidere ;  nam  id  ideo  semper  non  perniciosum 


*  Hunter,  5 58» 

est,  quoniam  nonnunquam  summo  cum  fructu 
peractum  est. 


LIGATIO. 

Rarissimum  est  hujusmodi  vulnus  sine 
suppuratione  coalescere :  conveniet  igitur 
lenioribus  modis  pus  elicere ;  priusquam  in¬ 
flammari  incipiat,  commodum  est  mite  un¬ 
guentum  superimponere ;  inflammationi  vero 
prodest  acetitis  plumbi  solutio  vel  cataplas¬ 
ma  commune. 

Cum  vulnus  illud  infirmae  fabricas  partem 
occupat,  vel  si  firmior  pars  male  colliditur, 
gangraenas  periculum  est ;  tunc  ea  maxime 
proficiunt,  quae  et  vires  reficiunt,  et  actiones 
nimis  vehementes  coercent;  quem  ad  finem 
lotio  ex  alcobole  aqua  commisto  confert. 


Si  vero,  sine  vulnere,  collisio  tamen  subest, 

proficit  cucurbitulos,  vel  hirudines  parti  ad¬ 
moveri  ;  etiam  multa  aqua  calida  fovere,  leni- 
terque  stimulare. 


RATIO  MEDENDI. 

Uti  vulnus  prospere  redintegretur,  necesse 
est  id  mediocriter  inflammari;  ita  enim  crus¬ 
ta  optime  resolvitur,  atque  idoneae  partis  ac¬ 
tiones  restituuntur.  Nimis  quidem  vel  pa¬ 
rum  inflammari  pariter  curationi  alienum  est. 
Nimia  vero  inflammatio  esse  solet,  ubi  causa 
gravis  est,  vulnusque  saevum,  et  pars  laesa  te¬ 
nera,  ac  infirma :  tum  medici  refert,  actiones 
quae  nimium  concitatae  sunt,  coercere,  et  mo- 

derari ;  sanguinem  mitti  e  brachio  oportet ; 
potissimumque  si  pectus,  et  venter,  et  quae 
intus  sunt,  detrimentum  ceperint.  Sin  vero 
id  negligere  tutum  esset,  melius  est  cucur¬ 
bitulis  et  hirudinibus  percussae  parti  admotis 

confidere,  siquidem  sanguis  ita  ductus,  simul 
et  inflammationi  succurrit,  et  viribus  non  ni» 
mium  officit. 

Sed  quoniam  vulnera  ab  impulsis  globis 
multiplicia  sunt,  et  quae  his  subsequitur  fe* 
bris  natura  admodum  diversa,  rationem  me¬ 
dendi  non  minus  discrepare  opus  est.  iEgro 
robusto  corpore  validoque  praestanti,  quem 
febris  et  inflammatio  vehementes  vexant,  ea 
opitulantur,  qu^  tales  actiones,  corporisque 
vires  imminuunt.  Sin  contra,  vulneratus  ad¬ 
modum  infirmus  febre  cum  insigni  debilitate 
infestatur,  atque  inflammatio  in  exitiosam 
gangraenam  vergit,  tum  potissimum  oportet 
ea  mature  exhibere,  quae  huic  periculo  promp¬ 
tissime  occurrunt ;  vinum  et  corticem  Peruvi- 
anum  dari  convenit,  aliaque  quae  vires  refi¬ 
ciunt  ;  interea  autem  prospiciendum  est,  ne 
illa  corpus  nimium  excitent. 

Proficit  omnibus  alvum  duci,  adstricta 
enim  imprimis  adversa  est.  Cortex  Peruvia- 

nus  quoque  et  opium  maxime  juvant ;  corti- 

cem  quidem  quasi  proprium  quodammodo  in 
hasc  vulnera  aliqui  laudarunt  *  :  nobis  autem 
visum  est,  haud  his,  quam  aliis  vulneribus 
eum  magis  profuisse ;  optime  verum  meritum 
esse,  cum  pus  diu  fusum,  atque  corpus  et  de- 
bile  et  infirmum  factum  est. 


*  Ranby.  —  Martiniere,  Memoires  de  TAcademie  de 
Chirurgie,  t.  iv,  p.  18. 

